**PÁLYÁZATI FELHÍVÁS
TEMETŐ ÜZEMELTETÉSÉRE**
Nagymányok Város Önkormányzatának Képviselő-testülete
a temetőkről és a temetkezésről szóló 1999. évi XLIII. törvény és
az annak végrehajtásáról szóló 145/1999. (X.1.) Korm. rendelet alapján
pályázatot ír ki
köztemető – kegyeleti közszolgáltatási szerződés útján történő – üzemeltetésre.

A köztemető Nagymányok Város Önkormányzata 1/1 arányú, kizárólagos tulajdonát képező nagymányoki 380, 392 és 414 hrsz-on és a Római Katolikus Egyház 1/1 arányú, kizárólagos tulajdonát képező de az Önkormányzat fenntartásában lévő nagymányoki 391 hrsz-on, kivett temető művelési ágban nyilvántartott 2 ha 8957 m2 nagyságú ingatlanok (a továbbiakban:
köztemető)

A temető üzemeltetésére vonatkozó kegyeleti közszolgáltatási szerződés határozott időre, öt éves időtartamra, **2022. január 1. napjától 2026. december 31.napjáig** jöhet létre, mely meghosszabbítható.

Kegyeleti közszolgáltatási szerződés csak azzal a gazdálkodó szervezettel köthető, amely a temetőkről és a temetkezésről szóló 1999. évi XLIII. törvényben és az annak végrehajtásáról szóló 145/1999. (X. 01.) Korm. rendeletben meghatározott szakmai, pénzügyi és egyéb feltételeknek megfelel, és azokat a pályázat benyújtásával egyidejűleg hitelt érdemlően igazolja.

 **A pályázathoz az alábbi mellékleteket kötelezően csatolni kell:**

* Igazolás arra vonatkozóan, hogy a pályázó rendelkezik a temetőkről és a temetkezésről szóló 1999. évi XLIII. törvényben és az annak végrehajtásáról szóló 145/1999. (X. 01.) Korm. rendeletben meghatározott az üzemeltetőre és a temetkezési szolgáltatókra is vonatkozó - szakmai, pénzügyi és egyéb feltételekkel, temetkezési szolgáltatásra vonatkozó engedélyt, 145/1999. (X.1.) Korm. rendeletben előírt egyéb hatósági engedélyeket;
* Nemleges adóigazolást az NAV-tól és a helyi adóhatóságtól;
* A pályázó 30 napnál nem régebbi cégkivonata, képviselőjének aláírási címpéldányát;
* A pályázó teljes bizonyító erejű magánokiratba vagy közokiratba foglalt nyilatkozatát arra vonatkozóan, hogy ellene csőd- vagy felszámolási eljárás nincs folyamatban;
* A pályázó által üzemeltetett temető, referenciák megjelölését;
* Üzemeltetési és kegyeleti szolgáltatási bevételek elkülönítésére szolgáló számviteli szabályzatot;

**A pályázónak a pályázatában nyilatkozni kell:**

* Hogy a köztemető közüzemi díjait viseli;
* A szociális igazgatásról és a szociális ellátásokról szóló 1993. évi III. törvény 48. §-ában szabályozott köztemetés vállalási díjának mértékéről;
* Nyilatkozat arról, hogy a pályázó a Köztemetőt megtekintette, az ellátandó feladattal tisztában van;
* Nyilatkozat arra vonatkozóan, hogy a pályázati felhívásban foglaltakat megismerte és maradéktalanul elfogadja;

**A pályázó a közszolgáltatás biztosításával kapcsolatban mutassa be a pályázatban a következőket:**

* A feladatellátáshoz rendelkezésre álló tárgyi és személyi feltételeket, ezen belül azt, hogy a pályázó szervezetnek, vagy vezetőjének, vagy határozatlan idejű foglalkoztatási jogviszonyban álló alkalmazottjának igazoltan rendelkeznie kell legalább 10 éves köztemető üzemeltetési gyakorlattal.
* A temetésfelvétel és a temetéshez szükséges kellékekkel való ellátás módját.
* Milyen módon kívánja biztosítani a temetőkről és a temetkezésről szóló 1999. évi XLIII. törvény 17.§ (2) bekezdésében előírt egyenlő bánásmód követelményét?
* A temetőkben keletkező szerves és szervetlen hulladék kezelésének, elhelyezésének módját.
* A temető üzemeltetési feladatainak ellátására vonatkozó elképzeléseit. a pályázó sorolja fel az üzemeltetési időszakban milyen változtatásokat hajtana végre köztemető és annak létesítményeivel kapcsolatban, és a változások ütemezését, mely vállalások részét fogják képezni a pályázat nyertesével megkötendő közszolgáltatási szerződésnek, azok nem teljesítése esetén pedig az önkormányzat azonnali felmondási lehetőséggel él
* Az üzemeltetésre vonatkozó éves költségvetési terv benyújtása
* A helyi ügyfélfogadás biztosításának módját és idejét.

**A pályázat nyertese a temető üzemeltetése és a közszolgáltatás körében az alábbi feladatokat köteles ellátni:**

* Meghatározza és betartatja a temetési szolgáltatások, illetőleg a temetőben végzett egyéb vállalkozói tevékenységek ellátásának temetői rendjét. Ennek során köteles a temetőben egyidejűleg zajló temetési szolgáltatásokat és egyéb vállalkozói tevékenységeket összehangolni – biztosítva, hogy ezen tevékenységek végzése a hely méltóságának megfelelő módon és időben, a kegyeleti érzések messzemenő figyelembe vételével történjenek. Az egyéb vállalkozói tevékenységek kapcsán történő munkavégzés során a szomszédos temetési hely nem sérülhet, eredeti állapota nem változhat. A munkavégzés a temetési helyek látogatását nem akadályozhatja. Búcsúztatás alatt a munkavégzéssel keletkezett hang vagy egyéb hatás nem zavarhatja a szertartást.
* Biztosítja az eltemetés /urnaelhelyezés/ feltételeit.  Ennek során köteles biztosítani, hogy az elhunyt temetőben történő átvétele a nap 24 órájában késedelem nélkül biztosított legyen, az elhunyt eltemettetése során az üzemeltetőt terhelő feladatok /sírhely kijelölése, ravatalozáshoz, gyász-szertartáshoz szükséges eszközök, berendezések működőképes állapotban rendelkezésre bocsátása/ zökkenőmentesen ellátásra kerüljenek.
* Tájékoztatja a közvéleményt a temetőlátogatók kegyeletgyakorlásának feltételeiről.
* A temető bejáratánál tájékoztatót függeszt ki a temetőtérképről a temető rendjéről, a nyitvatartási időről, az üzemeltetés során eljáró alkalmazottja nevéről, elérhetőségéről, a temetkezéssel kapcsolatos ügyintézésről és a temetkezési szolgáltatásokigénybevételek feltételeiről.
* Köteles biztosítani az üzemeltetés során nevében eljáró alkalmazottja folyamatos elérhetőségét.
* Biztosítja a ravatalozó, annak technikai berendezései, tárolói, hűtői, valamint a temető egyéb közcélú létesítményei /infrastruktúrája/ karbantartását, működteti azokat és felel állagmegóvásukért.
* E feladat ellátása érdekében leltár szerint elszámolási kötelezettséggel átveszi a temető létesítményeit, berendezéseit, felszereléseit, amelyekben a szerződés időtartama alatt bekövetkezett változásokat a vállalkozónak naprakészen át kell vezetnie, mind a saját, mind a megbízó leltári példányán.
* Az átadott létesítmények, berendezések, felszerelések, közüzemi hálózatok, egyéb tárgyi eszközök rendeltetésszerű működtetése, karbantartása, állagmegóvása képezi a vállalkozó feladatát, felújításuk, pótlásuk csak abban az esetben, ha az a vállalkozó jelen szerződésből eredő kötelezettségeinek megszegése miatt válik szükségessé. Az üzemeltetés során felmerülő üzemeltetési, karbantartási, közüzemi költségek a vállalkozót terhelik, aki ezen költségeket saját maga viseli, illetve közvetlenül a közüzemi szolgáltatóknak köteles kiegyenlíteni.
* Biztosítja a temető és ravatalozó nyitását, zárását, a halott /urna/, valamint kellék átadását-átvételt.
* Folyamatosan és naprakészen – a jogszabály által előírt adatokkal – vezeti és az önkormányzat rendeletében foglaltak szerint megőrzi a nyilvántartó könyvet, sírbolt könyvet és mellékleteit, abba a jogszabály szerint biztosít betekintést, ad felvilágosítást.
* Amennyiben a sírboltkönyv és nyilvántartó könyv adatait elektronikus adathordozón tárolja, arról köteles hiteles biztonsági másolatot készíteni, vagy párhuzamosan manuális nyilvántartást vezetni, ezekbe az Önkormányzatnak bármikor betekintést enged.
* Biztosítja a megbízó által elkészítendő temetőtérkép üzemeltetői példánya és nyilvántartó könyv közötti összhangot.
* Gondoskodik arról, hogy a temető, temetőrész, sírhelytábla, /parcella/temetési hely lezárására vonatkozó hirdetmény a jogszabályban meghatározottak szerint közzétételre kerüljön.
* Gondoskodik a lejárt használati idejű temetési helyek kiürítéséről, szükséges esetben gondoskodik – a temetési hely felett rendelkezni jogosulttal kötött megállapodás alapján – a le nem járt használati idejű temetési hely áthelyezéséről.
* Exhumálás, hamvak kivétele céljából történő temetési hely felnyitás esetén a jogszabályban meghatározottak szerint gondoskodik az ezzel kapcsolatos közleménynek a temetői hirdetőtáblán történő közzétételéről.
* Folyamatosan végzi a temető teljes területének és létesítményeinek tisztántartását, gyomtalanítását, a közútról lecsatlakozó, temetőkapuhoz vezető és temetői belső utak karbantartását, fűnyírást, a fák, cserjék gondozását (nyírás, kivágás, ültetés),síkosság-mentesítését, és a hó-eltakarítást. Az önkormányzat elrendelhet rendkívüli parkgondozási, illetve karbantartási munkát.
* Gondoskodik a ravatalozó helyiségeinek, eszközeinek rendszeres takarításáról és szükség szerinti fertőtlenítéséről.
* Rendszeresen és a szükségleteknek megfelelő gyakorisággal összegyűjti és elszállítja a temetőben keletkező hulladékot, ehhez megfelelő mennyiségű és esztétikus gyűjtőedényzetet biztosít.
* Gondoskodik a temető rendjének betartásáról és betartatásáról. Ennek során megfelelő nyilvánosságot biztosít a temető rendeletben foglalt valamennyi, közérdeklődésre számot tartó rendelkezésnek.
* Összehangolja a temetéseket, különös figyelemmel arra, hogy a temetkezési szolgáltatók között hátrányos megkülönböztetést nem alkalmazhat.
* A temetési hely felett rendelkezni jogosultak nevének és lakcímének egyidejű közlése mellett haladéktalanul tájékoztatja a temető fenntartóját a biztonságos használatot veszélyeztető sírhelyről vagy sírboltról.
* Haladéktalanul értesíti a jegyzőt a temetőben engedély nélkül végzett építési tevékenységről, illetve egyéb – hatósági beavatkozást igénylő – tevékenységekről.
* A temetői sír, sírbolt és urnahely megváltási díjait beszedi
* Naprakészen vezeti a köztemető térképét, vezeti a nyilvántartó könyveket (az ezekben rögzített adatokról a jogszabályban meghatározottak szerint felvilágosítást ad), vezeti a sírhelymegváltások időpontjait. Térképen fel kell tüntetnie, hogy mely sírhelytáblák, sorok milyen temetési helyek céljára vannak fenntartva.
* Nyilvántartást vezet a köztemetőben munkát végző vállalkozókról az időpont, a munkavégzés helye (pl. sor, parcella, sírhely megjelölésével), a munka jellege és a vállalkozó nevének, adatainak feltüntetésével. Az Önkormányzat ezt bármikor kikérheti
* Köteles minden évben Húsvét és november 1., illetve Karácsony előtt általános temető-takarítást végezni.

**Egyéb kikötések:**

* Az üzemeltető a temetkezési szolgáltatók tekintetében köteles megtartani az egyenlő bánásmód követelményét.
* Az üzemeltető nyisson irodát a településen, ahol ügyfélfogadást tart
* Az üzemeltető kötelezettséget vállal arra, hogy a kegyeleti közszolgáltatást más gazdasági tevékenységétől számvitelileg elkülöníti.
* Az üzemeltető – figyelemmel a vonatkozó jogszabályokra - teljes körű temetkezési szolgáltatás végzésére jogosult. Teljes körű temetkezési szolgáltatás a Korm. rendeletben meghatározott temetkezési szolgáltatási tevékenység.
* Temetkezési szolgáltatási tevékenység kormányrendeletben meghatározott műszaki, közegészségügyi és alapvető kegyeleti, illetve személyi feltételek szerint gyakorolható. A temetkezési szolgáltató köteles az engedélyezett temetkezési szolgáltatási tevékenységet a kegyeleti jogok betartása mellett, folyamatos rendelkezésre állással ellátni. Tevékenységének gyakorlása során a szolgáltató a jogszabályokban meghatározott alapelvek érvényesülését köteles biztosítani.

***A szolgáltató a létrejövő szerződés ideje alatt köteles az alábbi nyilvántartásokat naprakészen vezetni:***

1. Nyilvántartó könyv
2. Temető térkép
3. Sírbolt-könyv
4. A más temetőben, temetkezési emlékhelyre történő temetés esetén a temető vagy temetkezési emlékhely befogadó nyilatkozatát.
5. A temetőn/temetkezési emlékhelyen kívüli urnaelhelyezés esetén az eltemetésre kötelezett személy nyilatkozatáról vezetett nyilvántartás.
6. Vállalkozói munkavégzés nyilvántartása

**Az üzemeltető köteles:**

* az üzemeltetés, illetőleg a temetkezési szolgáltatás költségeinek megosztására az önkormányzat által elfogadott számviteli szabályzatot alkalmazni;
* az üzemeltetéssel összefüggő bevételeiről és kiadásairól, a közszolgáltatási tevékenységéről, valamint a sírhelydíjakkal kapcsolatos bevételekről részletes áttekintő beszámolóban a képviselő-testületet évente, minden év január 31. napjáig köteles tájékoztatni és elszámolni

**Pályázat benyújtási határideje:** **2021. november 15. 16:00**

**Pályázat benyújtásának helye és módja:**

* Nagymányok Város Önkormányzata 7355 Nagymányok, Dózsa Gy.u .28.
* zárt borítékban személyesen, vagy postai úton kell benyújtani, a borítékon kizárólag az ajánlattevő megnevezése és a „Köztemető üzemeltetése” szöveg állhat.

További információ Bartucz Máté műszaki ügyintézőtől a 06-74-684-871-as telefonszámon kérhető.

**A pályázatok elbírálása:**

A pályázatokat a Képviselő-testület a benyújtást követő képviselő-testületi ülésén bírálja el, A pályázatokat felbontja és előzetesen értékeli Nagymányok Város Önkormányzata Képviselő-testületének Pénzügyi és Gazdasági Bizottsága. A Képviselő-testület fenntartja a jogot, hogy a pályázatot eredménytelennek nyilvánítsa.

A pályázatok elbírálásának előnyt jelent az a pályázó, aki a jogszabályok által előírtaknál bővebb üzemeltetési feladatot, illetve felújítást vállal, az összességében legkedvezőbb költségvetési terv benyújtása, temetőüzemeltetési gyakorlat időtartama, környezettudatos hulladékgazdálkodási terv, a köztemetés díjának legalacsonyabb összegben történő megajánlása.

Nagymányok, 2021. október 29.

Karl Béla

polgármester